# Romesco

El romesco és una salsa típica del Camp de Tarragona. Es tracta de l'únic plat de la cuina catalana que sol aparèixer als diccionaris culinaris internacionals. Per exemple, apareix al The New Food Lover's Companion o a The Mediterranean vegan kitchen. Per Joan Coromines, l'origen del mot català romesco és mossàrab, vindria de la paraula remescolar, que significa barrejar i remenar coses diverses. Segons una teoria més recent provindria del romandalusí romíškal, per designar cetaci i que després el nom de l'animal va passar a la salsa que l'acompanya.

## Origen

És possible que el romesco s'originés al barri mariner del Serrallo, a Tarragona. Es tracta d'una salsa popular, sense dubte posterior a l'arribada generalitzada de productes americans (tomàquet i pebrot) a les llars catalanes, cosa que va començar a ocórrer cap al segle xviii. N'hi ha referències escrites des del segle xix, per exemple a l'obra costumista Colla de carrer (1887) de Joan Pons i Massaveu, i també en altres escrits de Pitarra, Emili Vilanova, Ferran Agulló, etc. Fora dels Països Catalans, se'n parla, entre d'altres al llibre El Practicón (1894), en castellà, d'Àngel Muro. Al llibre de cuina La Teca (1924), d'Ignasi Domènech, apareix explícitament una recepta de romesco.

## Descripció

La base es compon d'ametlles, avellanes, tomàquet escalivat, sal, all escalivat i cru, oli, pebre, vinagre i pebrot de romesco o nyores. Sovint s'hi afegeixen i pa fregit (una llesqueta) perquè tingui més cos. Segons que sigui per a peix o caragols s'hi afegeixen unes fulles de menta, julivert o fonoll, per a aromatitzar. Cada família però, té el seu secret quant a la forma de preparació i els ingredients d'aquesta salsa. És una salsa que té un punt de picantor i sol acompanyar plats de peix, carn o vegetals, com ara calçots, encara que una salsa semblant, anomenada popularment salvitxada, es fa servir també amb aquests últims.
Cada família té una recepta una mica diferent, segons la seva història familiar, els ingredients que tenien més a l'abast i sobretot el gust personal de cadascú. Per exemple, la proporció d'ametlles i avellanes pot ser diferent, i hi ha persones que prefereixen la salsa més líquida i d'altres més espessa. També és una recepta de la qual sovint hi ha "trucs" o "secrets" familiars. El romesco pot menjar-se fred o guisat, calent; pot afegir-se a diversos ingredients ben diferents, com per exemple l'escarola, el bacallà, el pollastre, el conill o les faves. Terra endins, per exemple a Santa Coloma de Queralt, es fan romescos «d'interior» als quals s'afegeix safrà de cultiu local.
El romesco fregit és, com diu Josep Pla, una salsa del Camp de Tarragona; i «"no és més que el sofregit habitual, però més complicat. En una cassola, sobre l'habitual fons d'oli, poseu una quantitat de ceba tallada, tomàquet, molt de tomàquet, pebrot, pebre bo, sal, llorer, farigola, fenoll i orenga. Tots aquests ingredients s'han de coure molt, vull dir una llarga estona, fins a fondre's en una confitura, i passar-se després pel colador... »

## Salses de la mateixa família

La salsa romesco té altres plats i salses parents a la Catalunya Nova, com el romesco de peix amb els mateixos ingredients a la regió de Tarragona, el xató (Garraf i Penedès), la salvitxada o la salsa de calçots, i, al País Valencià, l'allipebre.
La salvitxada s'anomena així per contracció dels mots "salsa" i "vitxo/bitxo" —dels pebres picants de cuallarga també anomenats vitets, pebrina o pebre picant. El mot “salvitxada” es pot escriure amb b o v a causa de la doble grafia de "bitxo" i "vitxo", que n'és un ingredient. És diferenciada de la salsa del xató, que generalment porta tomàquet, i de la salsa de calçots, que no duu bitxo.

## Fires, festes i concursos

Aquesta salsa tan popular és sovint objecte de manifestacions diverses i concursos, com entre d'altres a Santa Coloma de Queralt, Cambrils, o La Pobla de Mafumet

## Bibliografia

* Solé i Torné, David. El romesco: història, tècniques i receptes. Barcelona: Cossetània Edicions, 2003. ISBN 9788496035713.
* Miralpeix, Assumpta. Aquí hi ha teca! Receptes de cuina catalana amb història. Rosal dels Vents, 2006. ISBN 9788401387036.

## Referències

* 1 2 3 4 5 6 7 Fàbrega, Jaume. El gust d'un poble: els plats més famosos de la cuina catalana. Cossetània Edicions, 2002, p. 63-64. ISBN 9788495684912.
* ↑ Tyler Herbst, Sharon. «Romesco: A classic sauce from Catalonia, Spain, romesco is a finely ground mixture of tomatoes, red bell peppers, onion, garlic, almonds and olive oil. It's typically served with grilled fish or poultry». A: The New Fodd Lover's Companion' (en anglès), 1995.
* ↑ Klein, Donna. «Salsa Romesco: A Catalan sauce for fish, seafood and vegetables, salsa romesco makes an excellent substitute for pesto». A: The Mediterranean vegan kitchen: meat-free, egg-free (en anglès). HPBooks, p. 28. ISBN 9781557883599.
* ↑ Bramon, Dolors «Sobre el romesco, un terme romandalusí arribat al català» (pdf). Vox Romanica, 71, 2012.
* ↑ «Romesco». Gran Enciclopèdia Catalana. Barcelona: Grup Enciclopèdia Catalana.
* ↑ «El romesco fregit». La Cuina Valenciana.
* ↑ «Institut d'Estudis Catalans - Diec2». [Consulta: 31 gener 2022].
* ↑ «Termcat».
* ↑ «Diferències entre la Salsa Calçotada Valls, el romesco de Cambrils, el xató del Vendrell, i la salvitxada», 10-01-2020. [Consulta: 31 gener 2022].
* ↑ «Aplec de Sardanes del Romesco a Santa Coloma de Queralt». Festa Catalunya. [Consulta: 11 juliol 2017].
* ↑ «IV Jornades del Romesco de Cambrils». Descobrir, 2016. [Consulta: 11 juliol 2017].
* ↑ «La Festa del Romesco deixa un bon regust a La Pobla». Diar Més Digital, 23-08-2016.
Gastronomia dels territoris catalanoparlants :
Part de {{Cultura de Catalunya}} :
Companatges i condiments :